Mba fahaleovantena (tononkalo)

MBA FAHALEOVANTENA... 
Nanjary adivarotra ny fahaleovantena

Kanefa raha ny marina sy ny tena fahendrena:

Tsy takina izany, fa azo an-kalalahana

Lalana mizotra ho amin'ny fahafahana.

Fa mbola ao, hay, ilay vanja voalevina

Miandry ny hipoahany, tahaka anao mievina

Kisendrasendran-kiaka natosika ny sery 

Nanjary "ela velona" sy "aza ela fery".

Nizotra ka nizotra, fa tsy mbola afaka 

Io fa miodan-tsandry, mitady izay arapaka

Lahy lehibe minono, miandrandra fanampiana

Toy ny olona efa zatra voafitak'olontiana.

Ka tsy vitan'eso ny tranga toy izany

Fa mila antsika miasa, mitraka hatrany hatrany

Miasa amin'ny teny, amin'ny tany, amin'ny tena

Fa tsy miondri-dava, misaina fahalemana.

Ravao ny tsy rariny,  tazony izay nekena 

Tiavo ny vahoaka: f'ireo no tena harena;

Ireo zava-boahary: kajio sy fantaro

Ny tsaran'ny hafa: andramo ka ianaro

Ny fiankinan-doha? Angamba efa ampy

Meteza mba ho mafy toy ny vatolampy.

Mba FAHALEOVANTENA tsy harisarisa,

Fa "hiadana finaritra" ny Gasy an-tapitrisa

HAJAINA

(19 jona 2017)

Nivoaka tao amin'ny gazety valiha ny 29 jona 2017